Alles wird gut / Alles sal regkom (1998)
Met: Kati St�demann, Chantal de Freitas, Aglaia Szyszkowitz, Uwe Rohde
Draaiboek: Fatima El-Tayeb en Angelina Maccarone
Angelina Maccarone en Fatima El-Tayeb is spesiale gaste van die Gay en Lesbiese Filmfees; daarom het ek di� prent gekies. (Ek wag graag kommentaar in van mense wat die ander feesgas, Bruce LaBruce, se prente gesien het ...) Die vrou langs my het opgemerk dat daar besonder min is vir vroue op die fees. Of dit 'n geval is van beskikbaarheid of van seleksie, weet ek nie; tog kan die vroue nie kla oor die kwaliteit van die prente wat vir hulle aangebied word nie.
Alles wird gut is gemaak met geld van 'n Duitse televisiestasie. Die titel is blykbaar 'n Duitse vertaling van die Swahili-frase wat almal sedert The lion king ken: Hakuna matata!
Nabou, 'n Duitser met Afrika-wortels, word deur Katja uit die woonstel gegooi. In 'n poging om haar terug te wen, begin Nabou as huisvrou werk vir Kim, nog 'n Duitse Afrikaan, wat in die woonstel onder Katja woon. Kim is 'n talentvolle advertensieskepper. Haar baas, Dieter, is opsigtelik besig om haar te begunstig en wil graag met haar trou.
Die verhouding tussen Nabou en Kim is aanvanklik stram, maar ontwikkel weens 'n misverstand in 'n vriendskap wat later daartoe lei dat Kim haar seksualiteit en haar verhouding met Dieter bevraagteken.
Te midde van die rassistiese Duitsers speel hierdie komedie af, met die vereiste jaagtog aan die slot, en een van die vreemdste plekke vir die finale soen wat ek nog gesien het!
Een van die feesorganiseerders het ges� dat Kondom des Grauens / Killer condom (wat ek later in die week sal gaan sien) bewys dat die Duitsers wel 'n humorsin het. Ek glo dit reeds weens die prettige Der bewegte Mann / Die begeerde man van 'n paar jaar gelede, en Alles wird gut bevestig dit. Dit is 'n goedgemaakte prent met 'n onderhoudende verhaal wat draai om interessante karakters en is beslis die moeite werd.